钦定古今图书集成/明伦汇编/宫闱典/第132卷 > 朴不花
## 钦定古今图书集成/明伦汇编/宫闱典/第132卷 > 朴不花

按《元史宦者传》：“不花，高丽人，亦曰王不花。皇后奇氏
微时，与不花同乡里，相为依倚。及选为宫人，有宠，遂
为第二皇后，居兴圣宫，生皇太子爱猷识理达腊。于
是不花以阉人入事皇后者有年，皇后爱幸之，情意
甚胶固，累迁官至荣禄大夫、资正院使。”资正院者，皇
后之财赋悉隶焉。至正十八年，京师大饥疫。时河南
北、山东郡县皆被兵，民之老幼男女避居聚京师，以
故死者相枕籍。不花欲要誉一时，请于帝市地收瘗
之，帝赐钞七千锭，中宫及兴圣、隆福两宫皇太子、皇
太子妃赐金银及他物有差。省院施者无筭。不花出
玉带一、金带一、银二锭、米三十四斛、麦六斛、青貂银
鼠裘各一袭以为费。择地自南北两城抵卢沟桥，掘
深及泉，男女异圹，人以一尸至者，随给以钞，舁负相
踵。既覆土，就万安寿庆寺建无遮大会。至二十年四
月，前后瘗者二十万，用钞二万七千九十馀锭、米五
百六十馀石。又于大悲寺修水陆大会三昼夜，凡居
民病者予之药，不能丧者给之棺。翰林学士承旨张
翥为文颂其事，曰《善惠之碑》。于是帝在位久，而皇太
子春秋日盛，军国之事皆其所临决。皇后乃谋内禅
皇太子，而使不花喻意于丞相太平，太平不答。二十
年，太平乃罢去，而独搠思监为丞相。时帝益厌政，不
花乘间用事，与搠思监相为表里，四方警报，将臣功
状，皆抑而不闻，内外解体。然根株盘固，气焰薰灼，内
外百“官趋附之者十九。又宣政院使脱欢，与之同恶
相济，为国大蠹。”二十三年，监察御史也先帖木儿、孟
也先不花、傅公让等，乃劾奏朴不花、“脱欢奸邪，当屏
黜。”御史大夫老的沙以其事闻，皇太子执不下，而皇
后庇之尤固，御史乃皆坐左迁。治书侍御史陈祖仁
连上《皇太子书》切谏之，而台臣大小皆辞职，皇太子
乃为言于帝，令二人皆辞退，而祖仁言犹不已，又上
皇帝书言：“二人乱阶祸本，今不芟除，后必不利。汉、唐
季世，其祸皆起此辈，而权臣、藩镇乘之。故千寻之木，
吞舟之鱼，其腐败必由于内。陛下诚思之，可为寒心。
臣愿俯从台谏之言，将二人特加摈斥，不令以辞退
为名，成其奸计。海内皆知陛下信赏必罚，自此二人
始。将士孰不效力，寇贼亦皆丧胆。天下可全，而有以
还祖宗之旧。若优柔不断，彼恶日盈，将不可制。臣宁
饿死于家，誓不与同朝。”牵联及祸。语具《陈祖仁传》。会
侍御史李国凤亦上书皇太子，言：“不花骄恣无上，招
权纳赂，奔竞之徒，皆出其门，骎骎有赵高、张让、田令
孜之风，渐不可长，众人所共知之，独主上与殿下未
之知耳。自古宦者近君亲上，使少得志，未有不为国
家祸者。望殿下思履霜坚冰之戒，早赐奏闻，投之西
夷，以快众心，则纪纲可振。纪纲振则天下之公论为
可畏，法度为不可犯，政治修而百废举矣。”由是帝大
怒，国凤、祖仁等亦皆左迁。时老的沙执其事颇力，皇
太子因恶之，而皇后又谮之于内。帝以老的沙母舅
故，封为《雍王》，遣归国。已而复以不花为集贤大学士、
崇正院使，皇后之力也。老的沙至大同，遂留孛罗帖
木儿军中。是时，搠思监、朴不花方倚扩廓帖木儿为
外援，怨孛罗帖木儿，匿老的沙不遣，遂诬孛罗帖木儿与老的沙谋不轨。二十四年诏削其官，使解兵柄
归四川。孛罗帖木儿知不出帝意，皆搠思监、朴不花
所为，怒不奉诏。宗王不颜帖木儿等为表言其诬枉，
而朝廷亦畏其强不可制，复下诏数搠思监、朴不花
“互相壅蔽、簧惑主听”之罪，屏搠思监于岭北，窜朴不
花于甘肃，以快众愤，而复孛罗帖木儿官爵。然搠思
监、朴不花皆留京城，实未尝行。未几，孛罗帖木儿遣
秃坚帖木儿以兵向阙，声言清君侧之恶。是月十二
日，驻于清河。帝遣达达国师问故，往复者数四，言必
得搠思监、朴不花乃退兵。帝度其势不可解，不得已
执两人畀之，其兵乃退。朴不花遂为孛罗帖木儿所
杀，事具《搠思监》《孛罗帖木儿传》。